[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.11.2007

KOM(2007) 710 endelig

2007/0244 (CNS)

Forslag til

RÅDETS FORORDNING

om ændring af Rådets forordning (EF) nr. 21/2004 for så vidt angår datoen for indførelse af elektronisk identifikation af får og geder

(forelagt af Kommissionen)

BEGRUNDELSE

I overensstemmelse med forordning (EF) nr. 21/2004 skal Kommissionen behandle erfaringerne fra en række af medlemsstaternes projekter vedrørende gennemførelsen af ordninger for elektronisk identifikation og forelægge Rådet en rapport herom. Denne rapport skal ledsages af et forslag, som Rådet skal træffe afgørelse om med henblik på at bekræfte eller ændre den 1. januar 2008 som datoen for obligatorisk indførelse af elektronisk identifikation.

Ifølge Kommissionens rapport skal en omfattende drøftelse blandt de berørte parter om især den økonomiske betydning af indførelsen af elektronisk identifikation finde sted, inden der fastsættes en endelig dato for den obligatoriske brug af elektronisk identifikation.

Forordning (EF) nr. 21/2004 bør derfor ændres, således at der kan fastsættes procedurer for fastsættelse af datoen for obligatorisk brug af ordningen for elektronisk identifikation af får og geder.

2007/0244 (CNS)

Forslag til

RÅDETS FORORDNING

om ændring af Rådets forordning (EF) nr. 21/2004 for så vidt angår datoen for indførelse af elektronisk identifikation af får og geder

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen[1],

under henvisning til udtalelse fra Europa-Parlamentet[2],

under henvisning til udtalelse fra Det Europæiske Økonomiske og Sociale Udvalg,[3]og

ud fra følgende betragtninger:

(1) Ifølge Rådets forordning (EF) nr. 21/2004 af 17. december 2003 om indførelse af en ordning for identifikation og registrering af får og geder[4] skal hver medlemsstat indføre en ordning for identifikation og registrering af får og geder efter forordningens bestemmelser.

(2) I artikel 9, stk. 3, i forordning (EF) nr. 21/2004 hedder det, at fra den 1. januar 2008 er elektronisk identifikation obligatorisk for alle dyr, der er omfattet af forordningen.

(3) Desuden hedder det i forordningens artikel 9, stk. 4, at Kommissionen inden den 30. juni 2006 skal forelægge Rådet en rapport om anvendelsen af ordningen for elektronisk identifikation ledsaget af passende forslag, som Rådet træffer afgørelse om med henblik på om fornødent at bekræfte eller ændre datoen for den obligatoriske anvendelse af ordningen.

(4) Ifølge Kommissionens rapport skal en omfattende drøftelse blandt de berørte parter om især den økonomiske betydning af indførelsen af elektronisk identifikation finde sted, inden der fastsættes en endelig dato for den obligatoriske brug af ordningen. Der er derfor behov for yderligere tid til at høre de berørte parter og tage deres kommentarer i betragtning.

(5) En række medlemsstater har allerede udarbejdet den nødvendige teknologi til indførelse af elektronisk identifikation og indhøstet erfaring med anvendelsen heraf. Disse medlemsstater skal ikke hindres i eventuelt at indføre ordningen på nationalt niveau. Deres erfaringer vil give Kommissionen og de andre medlemsstater værdifulde oplysninger om de tekniske følger af elektronisk identifikation og om virkningen heraf, som kan lægges til grund for beslutningen om, hvornår ordningen skal gøres obligatorisk på EF-niveau.

(6) Forordning (EF) nr. 21/2004 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 21/2004 foretages følgende ændringer:

(1) Artikel 9, stk. 3, første afsnit, affattes således:

"3. Fra en dato, der fastsættes efter proceduren i artikel 13, stk. 2, er elektronisk identifikation efter retningslinjerne i stk. 1 og i henhold til de relevante bestemmelser i bilagets afsnit A obligatorisk for alle dyr, der er født efter denne dato. Datoen:

a) fastsættes efter en evaluering af de tekniske følger, udgifterne og den samlede virkning af elektronisk identifikation

b) fastsættes senest 12 måneder inden den dato, hvor brugen af elektronisk identifikation gøres obligatorisk."

(2) Artikel 9, stk. 4, affattes således:

"4. Medlemsstaterne kan gøre denne elektroniske identifikation obligatorisk for dyr, der er født på deres område før den i henhold til stk. 3 fastsatte dato."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[1] EUT L […] af […], s. […].

[2] EUT L […] af […], s. […].

[3] EUT L […] af […], s. […].

[4] EUT L 5 af 9.1.2004, s. 8. Ændret ved forordning (EF) nr. 1791/2006 (EUT L 363 af 20.12.2006, s. 1).